TM คาดยอดขาย Q4 โตต่อเนื่อง-เร่งนำเข้าอุปกรณ์การแพทย์หวังขยายฐานลูกค้า
TM คาดยอดขาย Q4/59 โตต่อเนื่องตามการขยายตัวของอุตสาหกรรมการแพทย์และโรงพยาบาล – เร่งนำเข้าอุปกรณ์การแพทย์แบรนด์ชั้นนำ หวังขยายฐานลูกค้าทั้ง รพ.รัฐ-เอกชน และคลีนิก
15 พ.ย. 2559

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า บริษัทคาดว่าในปีนี้จะสามารถทำรายได้รวมเติบโตได้อย่างต่อเนื่อง โดยจะมาจากกลุ่มธุรกิจทั้ง 4 กลุ่มหลัก ตามการขยายตัวอย่างต่อเนื่องของอุตสาหกรรมทางด้านการแพทย์ และโรงพยาบาล หลังจากนี้บริษัทมีแผนสำหรับการพัฒนาและขยายการนำเข้า และจัดจำหน่ายเครื่องมือแพทย์ และอุปกรณ์ทางการแพทย์แบรนด์ชั้นนำจากต่างประเทศให้มีความหลากหลายมากขึ้น เพื่อตอบสนองต่อความต้องการขยายฐานลูกค้าทั้งโรงพยาบาลรัฐบาล โรงพยาบาลเอกชน และคลีนิกเพิ่มมากยิ่งขึ้น
“ผลงานในไตรมาสที่ 3 ของปีนี้ออกมาค่อนข้างน่าพอใจ และเป็นไปตามที่เราคาดหวังไว้ หลังจากที่เรามียอดขายเครื่องควบคุมการทำงานของหัวใจขณะผ่าตัดที่เพิ่มสูงขึ้น ซึ่งหลังจากนี้ในไตรมาสสุดท้ายของปีนี้ เราคาดหวังว่ายอดขายของเครื่องมือ และอุปกรณ์ทางการแพทย์จะยังคงเติบโตได้อย่างต่อเนื่อง ซึ่งจะทำให้ผลงานในปีนี้เป็นไปตามเป้าหมายที่ได้วางไว้” นางสุนทรีกล่าว
สำหรับผลประกอบการของบริษัทฯ ประจำไตรมาสที่ 3 สิ้นสุดวันที่ 30 กันยายน 2559 บริษัทมีกำไรสุทธิอยู่ที่ 9.97 ล้านบาท เพิ่มขึ้น 10.38 ล้านบาท หรือคิดเป็นเพิ่มขึ้น 2,594% เมื่อเทียบกับช่วงเดียวกันของปีก่อนที่ขาดทุนสุทธิอยู่ที่ 0.4 ล้านบาท และมีรายได้รวม 138.97 ล้านบาท เพิ่มขึ้น 17.86 ล้านบาท หรือคิดเป็นเพิ่มขึ้น 14.75% เมื่อเทียบกับช่วงเดียวกันของปีก่อนที่มีรายได้อยู่ที่ 121.11 ล้านบาท
ขณะที่ผลประกอบการของบริษัทฯประจำ 9 เดือนแรกของปีนี้ สิ้นสุดวันที่ 30 กันยายน 2559 บริษัทฯมีกำไรสุทธิอยู่ที่ 22.68 ล้านบาท เพิ่มขึ้น 6.99 ล้านบาท หรือคิดเป็นเพิ่มขึ้น 44.55% เมื่อเทียบกับช่วงเดียวกันปีก่อนที่มีกำไรสุทธิอยู่ที่ 15.69 ล้านบาท และมีรายได้รวม 410.66 ล้านบาท เพิ่มขึ้น 69.08 ล้านบาท หรือคิดเป็นเพิ่มขึ้น 20.22% เมื่อเทียบกับช่วงเดียวกันของปีก่อนที่มีรายได้ 341.58 ล้านบาท
โดยการเติบโตของกำไรและรายได้เกิดจากยอดขายสำหรับสินค้ากลุ่มอุปกรณ์ และเครื่องมือแพทย์เฉพาะทางเกี่ยวกับการผ่าตัดหัวใจ และเครื่องมือผ่าตัดทั่วไป หลังจากที่บริษัท เริ่มจำหน่ายสินค้ากลุ่มนี้ในช่วงไตรมาสสุดท้ายของปี 2558 และได้ทำการตลาดอย่างต่อเนื่อง ส่งผลให้รายได้เพิ่มสูงขึ้นโดยสินค้าหลักที่มียอดขายสูงสุดในกลุ่มสินค้าประเภทนี้คือ เครื่องควบคุมการทำงานของหัวใจขณะผ่าตัด ลิ้นหัวใจเทียม และปอดเทียม